Antifašizam u Crnoj Gori - između političkog trenda i obrazovne politike (Centar za građansko obrazovanje (CGO), 2018)
Fašizam je zlo sa mnogo lica. Njegovi pojavni oblici mogu se prepoznati čak i u društvima razvijene demokratije, a u društvima koja su proizašla ili proizilaze iz autoritarnih i totalitarnih oblika vladavine fašizam i dalje ima brojne pojavne oblike. Aktuelnost borbe protiv fašizma koincirira sa efektima globalne ekonomske krize, što je samo jedan od povoljnih ambijenata da fašizam "dobije šansu". Pitak i plitak u svom izrazu, fašizam relativno lako mobiliše društveno nezadovoljstvo nudeći jednostavna u zlu ogrezla rješenja. Fašizam se mora izučavati u kontinuitetu, jer od svoje pojave do danas fašizam opstaje prilagođavajući svoje zlo niskim strastima društva. Zbog toga se mora izučavati u školama, sa pristupom koji će doprinijeti razumijevanju dubine ove pošasti. Fašizam nije samo velika zla prošlost, fašizam je tinjajuća i stalna opasnost. Takođe, treba obratiti pažnju i na one koji od antifašističke borbe prave fetiš.
Umjesto afirmacije građanskog koncepta društva i antifašističkih vrijednosti, time se unosi politička demagogija. A demagogija je i pogonsko gorivo fašizma. Ovo opominje koliko je ovaj levijatan žilav protivnik, ovaj jahač zla upravo kroz demogaške matrice sebe predstavlja kao viteza spasa. Fašizam ima bezbroj uloga koje može da igra u društvu neotpornom na ekonomske krize, nacional-šovinističke tendencije, loše javne politike. Da bi društvo jačali i činili otpornijim na zlo fašizma, potrebno je raditi na izgradnji kapaciteta građanskog i demokratskog ambijenta, kroz afirmaciju principa suživota, tolerancije, društvene odgovornosti, solidarnosti. Najbolji i najplemenitiji način jačanja društva na zdravim osnovama je jasan koncept antifašističkog obrazovanja i stvaranje mogućnosti da građanin postane jači i otporniji na fašističke tendencije i demagoške kampanje.
Obrazovanje kroz učenje činjenica, toleracije i kritičkog mišljenja uz podsticanje dijaloga - koncept je koji mora naći mjesto u našim školama